To **Skroutz** είναι πλατφόρμα ηλεκτρονικών αγορών στην Ελλάδα. 

Ξεκίνησε ως μηχανή αναζήτησης τιμών, αλλά έχει εξελιχθεί σε ολοκληρωμένη διαδικτυακή αγορά, μέσω της οποίας οι καταναλωτές μπορούν να κάνουν τις αγορές τους απευθείας μέσω της πλατφόρμας.

Στο Skroutz.gr προβάλλονται περισσότερα από 7 εκατ. προϊόντα, από περισσότερα από 7.000 συνεργαζόμενα καταστήματα.

Ονομασία
--------

Το όνομα της εταιρίας είναι εμπνευσμένο από τον Εμπενέζερ Σκρουτζ, ήρωα του μυθιστορήματος του Ντίκενς *Χριστουγεννιάτικη Ιστορία*, ο οποίος, ως τσιγκούνης, έψαχνε πάντοτε την χαμηλότερη τιμή για ό,τι επιθυμούσε.

Ιστορία
-------

H Skroutz A.E ιδρύθηκε το 2005 από τους Γιώργο Χατζηγεωργίου, Γιώργο Αυγουστίδη και Βασίλη Δήμο. 

Έχει έδρα την Αθήνα και δραστηριοποιείται στην ανάπτυξη υπηρεσιών τεχνολογίας στον κλάδο του ηλεκτρονικού εμπορίου και απασχολεί πάνω από 500 εργαζομένους.

Έχει προχωρήσει σε μια σειρά επενδύσεων αλλά και νέων υπηρεσιών για την μετατροπή σε marketplace. Έτσι τον Ιούλιο του 2022 η Skroutz Α.Ε εξαγόρασε πλήρως την EveryPay, πάροχο σύγχρονων συστημάτων ηλεκτρονικών πληρωμών.

Νωρίτερα είχε προχωρήσει στην εξαγορά της εταιρείας ταχυμεταφορών SendX, επενδύοντας στο "last-mile", δηλαδή στη διαδικασία παραδόσεων των παραγγελιών στον χρήστη.

Το Νοέμβριο του 2021, η εταιρεία εισήγαγε τα Skroutz Point, μια υπηρεσία για άμεση παραλαβή αγορών. Πρόκειται για smart lockers, τα οποία μπορούν να επιλέξουν οι χρήστες ως σημείο παράδοσης.

To Skroutz Plus είναι μια συνδρομητική υπηρεσία με οφέλη για τους εγγεγραμμένους χρήστες από τα δωρεάν μεταφορικά και τις προνομιακές συμφωνίες από τον Ιούνιο του 2021.

Οι δωροκάρτες Skroutz ανακοινώθηκαν τον Ιούνιο του 2022. Τον ίδιο μήνα η εταιρεία ανακοίνωσε το νέο μοντέλο λειτουργίας Fulfilled by Skroutz που προσφέρει τη δυνατότητα αποθήκευσης του εμπορεύματος των καταστημάτων που συνεργάζονται με το Skroutz Marketplace στους χώρους αποθήκευσης του Skroutz.

Τον Σεπτέμβριο του 2022, η εταιρεία ανακοίνωσε τη διεύρυνση των αποστολών και στην Κύπρο ενώ τον Ιανουάριο του 2023 ανακοινώθηκε και η αποστολή παραγγελιών σε 20 χώρες της Ευρωπαϊκής Ένωσης.

Επισκεψιμότητα
--------------

Σύμφωνα με το SimilarWeb το Skroutz.gr ήταν η τέταρτη ιστοσελίδα σε επισκεψιμότητα στην Ελλάδα το Νοέμβριο του 2021 (με περίπου 45 εκατομμύρια επισκέψεις το Νοέμβριο του 2021), όσο και η πρώτη στην κατηγορία του ηλεκτρονικού εμπορίου.

Παραπομπές
----------

1. ↑  «Μπήκαμε στα γραφεία του Skroutz.gr». *LiFO.gr*. 20 Απριλίου 2019. Ανακτήθηκε στις 7 Ιουλίου 2021.
2. 1 2  «Skroutz.gr Traffic Ranking & Marketing Analytics». *Similarweb* (στα Αγγλικά). Ανακτήθηκε στις 22 Ιουνίου 2021.
3. ↑  «Skroutz Marketplace: Ένας χρόνος λειτουργίας - 2500 εγγεγραμμένα καταστήματα». *emeagr*. 16 Νοεμβρίου 2020. Ανακτήθηκε στις 22 Ιουνίου 2021.
4. ↑  «Το φαινόμενο Skroutz και το νέο τολμηρό «στοίχημα» για τους Γιώργο Χατζηγεωργίου, Βασίλη Δήμο και Γιώργο Αυγουστίδη». *mononews*. 18 Νοεμβρίου 2018. Ανακτήθηκε στις 7 Ιουλίου 2021.
5. ↑  Capital.gr. «Skroutz: Κερδίζει πελάτες, χάνει επιχειρήσεις». *Capital.gr*. Ανακτήθηκε στις 21 Απριλίου 2023.
6. ↑  newmoney, Ειδήσεις για την Οικονομία | (7 Ιουλίου 2022). «Η Skroutz αποκτά το 100% της EveryPay». *Ειδήσεις για την Οικονομία | newmoney* (στα Αγγλικά). Ανακτήθηκε στις 12 Οκτωβρίου 2022.
7. ↑  Κόντη, Δέσποινα. «Εξαγορά της SendX από την Skroutz». *www.kathimerini.gr*. Ανακτήθηκε στις 12 Οκτωβρίου 2022.
8. ↑  «Το Skroutz φέρνει τα Skroutz Point για άμεση παραλαβή αγορών». 15 Νοεμβρίου 2021. Ανακτήθηκε στις 12 Οκτωβρίου 2022.
9. ↑  NewsRoom. «Skroutz Plus: Βάζει ετήσια συνδρομή για το κόστος των μεταφορικών - BusinessNews.gr». *www.businessnews.gr*. Ανακτήθηκε στις 12 Οκτωβρίου 2022.
10. ↑  techpress (21 Ιουνίου 2022). «Ηλεκτρονική δωροκάρτα Skroutz: Μια ακόμη υπηρεσία του Skroutz Marketplace για κάθε περίσταση». *techpress.gr*. Ανακτήθηκε στις 21 Απριλίου 2023.
11. ↑  «Το Skroutz λανσάρει το μοντέλο λειτουργίας «Fulfilled by Skroutz»». *marketingweek.gr*. 14 Ιουνίου 2022. Ανακτήθηκε στις 12 Οκτωβρίου 2022.
12. ↑  Μανιφάβα, Δήμητρα. «Skroutz: Ξεκίνησε αποστολές προϊόντων και στην Κύπρο». *www.kathimerini.gr*. Ανακτήθηκε στις 12 Οκτωβρίου 2022.
13. ↑  «Βγαίνει στο εξωτερικό η Skroutz και ξεκινά παραδόσεις σε 18 χώρες». *Business Daily*. 30 Ιανουαρίου 2023. Ανακτήθηκε στις 21 Απριλίου 2023.

Εξωτερικοί σύνδεσμοι
--------------------

* Επίσημη ιστοσελίδα Αρχειοθετήθηκε 2018-03-19 στο Wayback Machine.